Arlas kraftige forhøjelse af afregningsprisen tvinger de små mejerier til at følge trop for at beholde leverandørerne.

De mindre andelsmejerier er tvunget til at følge Arlas eksempel og hæve prisen til landmændene for at beholde dem som leverandører. Mejerichef Søren Hansen fra Hirtshals Andelsmejeri oplyser til Ritzau, at selskabet allerede har hævet prisen en gang med 14 øre efter Arlas første prisstigning. - Vi må meget hurtigt overveje, om vi skal følge trop med endnu en stigning i afregningsprisen. En prisforskel pr. liter på måske 20 øre vil være alt for stor og uacceptabel for vores omkring 50 leverandører, siger Søren Hansen. En sådan prisforskel er ensbetydende med en forskel i indtjeningen på 200.000 kroner for en gennemsnitsproducent. Traditionelt betaler Hirtshals Andelsmejeri - som er et af de største af de mindre konsummejerier - en mælkepris, der ligger marginalt tre-fire øre højere end Arlas. - Det er den præmie, vi skal tilbyde vores leverandører for at støtte det lokale mejeri, siger mejerichefen. Han mener, at alle mindre mejerier for tiden overvejer at følge trop med prisstigninger. Blandt andelshaverne i Hirtshals Andelsmejeri har ingen foreløbig valgt at forlade selskabet for at få en højere pris i Tyskland. /ritzau/